b"\n_START_ARTICLE_\nJohn Dee\n_START_SECTION_\nMladost\n_START_PARAGRAPH_\nDee se je rodil v vali\xc5\xbeanski dru\xc5\xbeini. Iz vali\xc5\xbean\xc5\xa1\xc4\x8dine izhaja tudi njegov priimek\xc2\xa0\xc2\xbbdu\xc2\xab, kar pomeni \xc4\x8drn. Njegov o\xc4\x8de je bil trgovec in dvorjan. Hodil je v cerkveno \xc5\xa1olo v Chelmsfordu. Od leta 1543 do 1546 je \xc5\xa1tudiral na Kolid\xc5\xbeu St. John's v Cambridgeu. Zelo se je izkazal in bil ustanovni \xc4\x8dlan Kolid\xc5\xbea Trinity. Potoval je po Evropi in \xc5\xa1tudiral v Louvainu in Bruslju. V Parizu je predaval Evklida. \xc5\xa0tudiral je pri Regnierju Gemmi Frisiusu in postal dober prijatelj kartografa Gerardusa Mercatorja. Vrnil se je v Anglijo s pomembno zbirko matemati\xc4\x8dnih in astronomskih instrumentov._NEWLINE_Leta 1554 so mu ponudili stolico za matematiko v Oxfordu, vendar je zavrnil, ker ni bil zadovoljen z izrazitim obravnavanjem \xc5\xa1tudija retorike in slovnice na angle\xc5\xa1kih univerzah v \xc5\xa1kodo filozofije in znanosti. Retorika in slovnica sta skupaj z logiko tvorili akademski trivium, prve tri svobodne umetnosti; na vi\xc5\xa1ji stopnji, kvadriviju pa so pou\xc4\x8devali \xc5\xa1e aritmetiko, geometrijo, glasbo in astronomijo._NEWLINE_Leta 1555 so ga prijeli in obsodili, ker je izra\xc4\x8dunaval horoskope za kraljico Marijo in princeso Elizabeto. Obsodbo so raz\xc5\xa1irili na izdajstvo proti Mariji. Sodili so mu v Zvezdni zbornici (Star Chamber) in ga oprostili. Niso pa ga osvobodili, temve\xc4\x8d so ga predali nazadnja\xc5\xa1kemu katoli\xc5\xa1kemu \xc5\xa1kofu Edmundu Bonnerju na verski pregled. Spet se je Dee opral vseh obto\xc5\xbeb. Kmalu je celo postal Bonnerjev zaupni dru\xc5\xbeabnik. Celotni do\xc5\xbeivljaj je bil najbolj dramati\xc4\x8den v celem nizu napadov in obrekovanj, ki so mu bili za petami skozi \xc5\xbeivljenje. Njegovo mo\xc4\x8dno in dolgotrajno nagnjenje k mol\xc4\x8de\xc4\x8dnosti je le poslab\xc5\xa1alo stvari._NEWLINE_Dee je leta 1556 predstavil kraljici Mariji sanjski na\xc4\x8drt za ohranitev starih knjig, rokopisov in zapisov. Predlagal je tudi ustanovitev narodne knji\xc5\xbenice. Njegovega predloga niso sprejeli. Namesto tega je zgradil lastno knji\xc5\xbenico v svoji hi\xc5\xa1i v Mortlakeu in neutrudno zbiral knjige in rokopise v Angliji in na celini. Njegova knji\xc5\xbenica je postala najve\xc4\x8dja v Angliji. Privla\xc4\x8devala je u\xc4\x8denjake in postala sredi\xc5\xa1\xc4\x8de u\xc4\x8denosti zunaj univerz._NEWLINE_Leta 1558 je prestol prevzela Elizabeta in Dee je postal njen tesni svetovalec na podro\xc4\x8dju astrolo\xc5\xa1kih in znanstvenih zadev. Sam je tudi izbral datum njenega kronanja in slovesnosti. V tem \xc4\x8dasu je pomagal angle\xc5\xa1kim raziskovalnim odpravam. Priskrbel je tehni\xc4\x8dno pomo\xc4\x8d v navigaciji in ideolo\xc5\xa1ko oporo za tvorbo Britanskega imperija. Tudi izraz\xc2\xa0\xc2\xbbBritanski imperij\xc2\xab\xc2\xa0je Dee prvi uporabil. Leta 1577 je objavil delo Splo\xc5\xa1ni in redki izpiski, ki se nana\xc5\xa1ajo na popolno umetnost navigacije (General and Rare Memorials pertayning to the Perfect Arte of Navigation). V delu je izrazil svoj pogled na pomorski imperij in branil angle\xc5\xa1ke ozemeljske zahteve v Novem svetu. Spoznal se je s sirom Humphreyem Gilbertom, ter s pesnikom in vojakom sirom Philipom Sidneyem in njegovim krogom._NEWLINE_Leta 1564 je napisal okultno hermeti\xc4\x8dno delo Monas Hieroglyphica (Hieroglifska monada), ob\xc5\xa1irno kabalisti\xc4\x8dno razlago lastnega glifa, ki naj bi predstavljal okultno enotnost vsega stvarjenja. Njegovi sodobniki so to delo zelo hvalili, vendar je za dana\xc5\xa1nje razmere zelo te\xc5\xbeko razumljivo._NEWLINE_Leta 1570 je objavil\xc2\xa0\xc2\xbbMatemati\xc4\x8dni predgovor\xc2\xab\xc2\xa0angle\xc5\xa1kega prevoda Henryja Billingsleyja Evklidovih Elementov. Tu je govoril o pomembnosti matematike in poudaril na\xc4\x8din kako se matematika dotika drugih umetnosti in znanosti. Predgovor je bil mi\xc5\xa1ljen za poslu\xc5\xa1alstvo zunaj univerz in je tudi postal njegovo najvplivnej\xc5\xa1e delo. Velikokrat so ga ponatisnili.\n_START_SECTION_\nZrela leta\n_START_PARAGRAPH_\nDee je postal nezadovoljen z napredkom pri raziskovanju skrivnosti narave in s svojim lastnim pomanjkanjem vpliva in priznanja. Da bi pridobil znanje, se je za\xc4\x8del nagibati v smeri nadnaravnega. \xc5\xa0e posebej je posku\xc5\xa1al priti v stik z angeli s pomo\xc4\x8djo uporabe kristalnega prerokovalca, oziroma s kristalno kroglo, ki naj bi slu\xc5\xbeila kot posrednik med njim in angeli._NEWLINE_Njegovi prvi poskusi niso bili zadovoljivi, leta 1582 pa je sre\xc4\x8dal Edwarda Kelleyja, duhovnega medija, ki ga je navdu\xc5\xa1il s svojimi sposobnostmi. Zaposlil ga je in je usmeril vso svojo energijo k tem nadstvarnim prizadevanjem. Dee je verjel, da bodo ti\xc2\xa0\xc2\xbbduhovni sestanki\xc2\xab\xc2\xa0pomagali \xc4\x8dlove\xc5\xa1tvu. Angeli so Deeju na ta na\xc4\x8din narekovali ve\xc4\x8d knjig, nekaj v posebnem angelskem, oziroma enohijskem jeziku._NEWLINE_Leta 1583 je sre\xc4\x8dal poljskega plemi\xc4\x8da Alberta \xc5\x81askija, ki ga je povabil naj z njim obi\xc5\xa1\xc4\x8de Poljsko. Dee se je s pomo\xc4\x8djo angelov odlo\xc4\x8dil, da de\xc5\xbeelo obi\xc5\xa1\xc4\x8de. Dee, Kelley in njuni dru\xc5\xbeini sta na evropsko celino od\xc5\xa1li septembra 1583. \xc5\x81aski je bil brez denarja. Dee in Kelley sta v Srednji Evropi \xc5\xbeivela kot nomada in nadaljevala svoje duhovne sestanke, ki jih je Dee vestno zapisoval. Sestankom sta prisostvovala tudi cesar Rodolf II. Habsbur\xc5\xa1ki in poljski kralj \xc5\xa0tefan II. Tu ju je Dee grajal zaradi njune brezbo\xc5\xbenosti in ju posku\xc5\xa1al prepri\xc4\x8dati v pomembnost svojega sporazumevanja z angeli. Na monarha ni naredil posebnega vtisa._NEWLINE_Med duhovnim sestankom na \xc4\x8ce\xc5\xa1kem leta 1587 je Kelley povedal Deeju, da je angel Uriel odredil naj si izmenjata \xc5\xbeeni. Na Deeja je odredba sicer delovala tesnobno, vendar ni dvomil v njeno resni\xc4\x8dnost in na videz dovolil, da se to izvede. Takoj je kon\xc4\x8dal s sestankom in nikoli ni ve\xc4\x8d videl Kelleyja. Leta 1589 se je vrnil v Anglijo.\n_START_SECTION_\nZadnja leta\n_START_PARAGRAPH_\nPo \xc5\xa1estih letih se je vrnil v Mortlake. Njegova knji\xc5\xbenica je bila v slabem stanju. Ukradli so tudi veliko knjig in instrumentov. Zaprosil je za pomo\xc4\x8d pri Elizabeti, ki ga je leta 1592 kon\xc4\x8dno imenovala za \xc4\x8duvaja Kolid\xc5\xbea Christ's v Manchestru. Sedaj so ga ve\xc4\x8dinoma poznali kot zlobnega \xc4\x8darovnika in tako ni mogel uveljaviti svojega vpliva nad \xc4\x8dlani, ki so ga prezirali. Leta 1605 je zapustil Manchester. Kraljica je medtem umrla, novega kralja Jakoba I. pa nadnaravnost ni zanimala in ni dal nobene pomo\xc4\x8di. Dee je svoja zadnja leta pre\xc5\xbeivel v rev\xc5\xa1\xc4\x8dini v Mortlakeu, kjer je tudi umrl. Na \xc5\xbealost se ne ve kje je njegov nagrobni spomenik."